50 Jaar gelede in Die Burger | 13 Januarie 1971 | Netwerk24
13 Januarie 2021 00:01
LSD-lokval: Twee beweerde sluikhandelaars in LSD is eergisteraand in die Skiereiland in 'n polisie-lokval vasgetrek. Speurders het vierhonderd tablette wat LSD bevat van hulle gekoop.
Bergdrama: 'n Twaalfjarige Kleurling-seun het gister merkwaardig ontkom nadat hy byna 30 meter ver teen Tafelberg geval en op 'n rotslys te lande gekom het. Hy is gevind deur twee bergklimmers wat toevallig daar verbygekom en hom hoor skreeu het.
Geen prys, geen publikasie: Oos-Londen se wolmakelaars het die buitengewone stap gedoen deur te weier om die gedetailleerde wolpryse by gister se veiling bekend te maak. Volgens hulle was die pryse so laag dat dit nie werd is om dit te publiseer nie.
Woonwa-aanval: 'n Twintigjarige Kleurling is gisteraand in Parow in hegtenis geneem in verband met gisteroggend se wrede aanval op 'n jong blanke moeder op 'n plaas naby Sir Lowryspas . . . Die vrou is voor die woonwa waarin sy gewoon het, aangerand en verkrag.
Onttrekking: Amerika en Brittanje het hulle gister van die Algemene Vergadering van die V.V.O. se buitengewone komitee insake kolonialisme onttrek uit protes teen sy toenemende militante houding.
Rookbabas: Vroue wat gedurende swangerskap rook, kan hul ongebore kinders daardeur benadeel of selfs hul dood veroorsaak, het die Amerikaanse geneesheer-generaal gister in Washington gesê . . .
Doodsteek: 'n Voorval in Nuweland waarin 'n swem bye eergister twaalf poedelhondjies doodgesteek het, het opnuut vrae laat ontstaan oor hoe gevaarlik 'n bysteek werklik is.
Punte vir Pierre: Suid-Afrika het weer 'n bokser van wêreldformaat. 'n Bokser wat straf kan verduur, kalm kan bly, en die opdragte van sy afrigter gehoorsaam om 'n moeilike geveg te wen. Hierdie bokser is Pierre Fourie, middelgewig-bokskampioen van Suid-Afrika, wat gisteraand op Hartleyvale 'n oortuigende punte-oorwinning oor die Duitse kampioen, Hans-Dieter Schwartz, behaal het.